Sportska vest dana, koju je prvi preneo ugledni sportski list „O Žogo", dolazi nam iz Portugalije. Nemanja Matić se dogovorio u vezi sa uslovima saradnje sa londonskim Čelsijem i početkom naredne nedelje staviće se na raspolaganje Žozeu Morinju.

Navodno, Benfika je pristala da proda srpskog reprezentativca za 35 miliona evra.

Kasnije se pojavila informacija, koja je potvrđena RTS-u, da će Matić u London otputovati u utorak. Činjenica da je Matić počeo derbi meč protiv Porta govori u prilog ovoj tvrdnji.

Matić je već bio igrač Čelsija, i to od avgusta 2009. godine pa sve do istog meseca 2010. godine, kada je otišao na pozajmicu u Vitese, zajedno sa Slobodanom Rajkovićem i bivšim čuvarom mreže Vojvodine Matejom Delačem.

U Benfiku dolazi kao deo transfera Davida Liuza na Stamford bridž. Od tada je za ekipu sa La Luža odigrao 97 mečeva, postigao je devet golova. Ono što ovi brojevi ne govore to je da je Matić u međuvremenu izrastao u jednog od najboljih igrača na planeti na svojoj poziciji.

Tokom prvog boravka u Čelsiju odigrao je samo dve utakmice. Sasvim je sigurno da će sada njegov status u Londonu biti kudikamo bolji.